Președintele Lituaniei, Gitanas Nauseda, a făcut o declarație publică adresată liderului de la Kremlin după atacul de marți seara, 12 martie, asupra lui Leonid Volkov, un vechi aliat al lui Alexei Navalnîi.
Liderul de la Vilnius susține că agresiunea ar fi putut fi organizată sub "influența" autorităților ruse și că a fost cu siguranță planificată, scrie publicația https://novayagazeta.eu/articles/2024/03/13/ia-mogu-skazat-putinu-tolko-odno-zdes-vas-nikto-ne-boitsia-prezident-litvy-prokommentiroval-napadenie-na-volkova-news, citată de hotnews.
În opinia președintelui amintit, autoritățile lituaniene vor face o anchetă.
"Este clar că astfel de lucruri sunt planificate și nu trebuie să fim surprinși. Dar vreau să precizez că serviciile vor evalua, vor efectua o anchetă și, sper, vor găsi responsabili. Îi pot spune un singur lucru lui Putin: nimeni nu se teme de tine aici", a afirmat președintele Lituaniei.
Cine e Leonid Volkov, rusul atacat în Lituania
Leonid Volkov (43 de ani) a fost atacat marți seara, 12 martie, cu un ciocan şi gaze lacrimogene, în timp ce se afla în maşina sa în Vilnius, marţi seară, a declarat purtătorul de cuvânt al lui Navalnîi, Kira Yarmysh.
Soţia victimei a declarat că Leonid s-a întors acasă de la spital cu o mână ruptă, adăugând că nu putea să meargă din cauza loviturilor de ciocan la picior.
Volkov a trăit în afara Rusiei timp de câţiva ani pentru propria siguranţă şi a fost şeful de cabinet al lui Navalnîi până când liderul opoziţiei a murit subit în închisoarea din Arctica rusă luna trecută.
Acesta se confruntă cu diverse acuzaţii de natură politică în Rusia. El a fost preşedinte al Fundaţiei Anticorupţie a lui Navalnîi până anul trecut, când a demisionat în urma dezvăluirii faptului că a semnat scrisori prin care cerea Uniunii Europene să renunţe la unele sancţiuni impuse Rusiei.